**Predkladacia správa**

Úrad vlády SR ako Centrálny koordinačný orgán predkladá na rokovanie Hospodárskej a sociálnej rady návrh Systému riadenia európskych štrukturálnych a investičných fondov na programové obdobie 2014-2020 (ďalej len „*Systém riadenia*“) v súlade s úlohou B.1 Plánu práce vlády Slovenskej republiky schválenom uznesením vlády Slovenskej republiky č. 722/2013 a plánom práce Hospodárskej a sociálnej rady SR na rok 2014.

Úrad vlády SR ako Centrálny koordinačný orgán je v zmysle ustanovení schválenej Partnerskej dohody na roky 2014-2020 zodpovedný za zavedenie jednotnej metodiky, nastavenie transparentných a prehľadných procesov riadenia európskych štrukturálnych a investičných fondov (ďalej len „*EŠIF*“).

Materiál nadväzuje a vychádza z návrhu zákona ..../2014 o príspevku poskytovanom z európskych štrukturálnych a investičných fondov a o zmene a doplnení niektorých zákonov, ktorý bol schválený uznesením národnej rady Slovenskej republiky č. 1326 zo 17. septembra 2014, s účinnosťou od 1.novembra 2014. Cieľom predkladaného materiálu je zabezpečiť harmonizované uplatňovanie pravidiel vyplývajúcich z európskej legislatívy a legislatívy SR v oblasti poskytovania príspevkov z EŠIF a to úpravou spoločných pravidiel pre jednotlivé úkony vykonávané na úrovni zo zodpovedných subjektov pri implementácii operačných programov. Materiál rovnako reflektuje na skúsenosti z implementácie programového obdobia 2007 – 2013 a tiež na požiadavky týkajúce sa zvýšenia transparentnosti a boja proti korupcii pri poskytovaní príspevkov z fondov EÚ.

Predkladaný materiál zároveň realizuje Programové vyhlásenie vlády SR na roky 2012-2016, v rámci ktorého sa vláda SR zaviazala efektívnejšie využívať prostriedky z fondov EÚ na modernizáciu a rozvoj štátu a spoločnosti. V rámci rozporového konania za účasti zástupcov Republikovej únie zamestnávateľov a samosprávnych krajov bol dohodnutý kompromisný spôsob zohľadnenia vznesených pripomienok a zástupcovia po rozporovom konaní potvrdili, že boli odstránené zásadné rozpory, ktoré by bránili jeho predloženiu do ďalšieho procesu schvaľovania. Stanovisko o akceptovaní záverov potvrdili aj zástupcovia Združenia miest a obcí Slovenska.